Per Larsen (KF), 2025-03-25:
Tak for det, formand.
Både som sundhedsordfører og som dyrevelfærdsordfører er jeg stærkt kritisk over for nikotinposer, for der er ikke noget godt at sige om det.
Sundhedsstyrelsen skriver: Nikotin kan give skader på hjernen og øger risikoen for angst og depression.
Nikotin er et giftstof, som kroppen optager via lungerne, slimhinderne og huden.
Derfor føres det hurtigt med blodet til hjernen og ud til kroppen.
Tidligere brugte man nikotin som sprøjtegift i landbruget.
Nikotin er særlig farligt for børn og unge, fordi nikotin kan skade den unge hjerne.
Indtil da er hjernen meget følsom over for påvirkninger udefra, f.eks. af rusmidler.
Forskningen peger på, at brugen af nikotin i ungdommen kan give permanente skader på hjernen, nedsætte koncentrationsevnen og øge risikoen for psykisk sygdom som f.eks. angst og depression.
Sundhedsstyrelsen anbefaler, at man udelukkende bruger godkendt håndkøbsmedicin eller rygestopmedicin som en midlertidig hjælp i forbindelse med rygestop.
Giftlinjen ønsker også et forbud, og det samme gør Kræftens Bekæmpelse.
Tandlægeforeningens formand Susanne Kleist er citeret for følgende: Man skaber en ungdom med afhængighed af et stof, der er fuldstændig unødvendigt og usundt.
Vi ved også, at der er bestræbelser i Frankrig på helt at forbyde nikotinprodukter af sundhedsmæssige årsager.
Men det er jo hundene, det handler om i dag.
Jeg slog op og fandt en artikel fra Fyn, hvor der er en dyrlæge, der hedder Jens Jørgen Abildskov.
Han er indehaver af Svendborg Dyrehospital, og han fortæller om de konsekvenser, det kan have for hunde at sætte tænderne i en nikotinpose: Da meget snus smides i naturen, er det lettilgængeligt for dyrene.
Vi har haft tilfælde, hvor ejeren har set, at hunden har ædt snus.
I de tilfælde har vi sagt, at ejeren skal komme ind med hunden med det samme, jo hurtigere, jo bedre, forklarer han, og uddyber det: Helst inden for 1 time efter at den har ædt det.
Går der 2-3 timer, kan vi være heldige, at nikotinposen stadig væk er i maven, og så kan man nå at få hunden til at kaste op.
Det er, når den når ud i tarmen, at nikotinen bliver optaget, i værste fald jo med døden til følge.
Vi i Det Konservative Folkeparti vil afsøge alle mulige forskellige forslag, og vi vil følge den her sag meget tæt i udvalget og selvfølgelig også selv indgå konstruktivt i dialogen om, hvad vi kan gøre for at begrænse udbredelsen af tilfælde, hvor hunde får fat i de her nikotinposer.
Kan vi forbyde folk at smide nikotinposer fra sig og dermed gøre det strafbart?
Kan vi eksempelvis forlange, at producenterne skal indrette et rum i pakningerne, sådan at der er plads til affaldet, det giftige affald, som det jo er, når det er hunde, det handler om?
Vi er derimod ikke sindet at stemme for forslaget og direkte forbyde nikotinposer her og nu.
Men jeg vil i hvert fald garantere, at jeg vil samle alle de nikotinposer op, jeg ser, hvilket jeg faktisk også gør, når jeg er ude at lufte ungernes Fie, som er en lille hund, som vi bestemt er rigtig glade for og ikke som udgangspunkt kan sætte nogen pris på.
Og for at komme Kim Edberg Andersen i forkøbet i forhold til et spørgsmål vil jeg bare sige, at det bliver hundedyrt, hvis man skal erstatte vores Fie.
Tak for ordet.